
Gyorsulásmérés paramétereinek hatása a humán motorikus aktivitás jellemzésére 

Kulcsszavak: aktigráfia; gyorsulásjel; aktivitásjel; méréstechnikai paraméter; korreláció
A több évtizedes múltú aktigráfia módszertanának segítségével noninvazív módon lehet mérni az egyén motorikus aktivitását. Ehhez aktigráfot használnak, mely tipikusan a csuklóra helyezve méri annak háromtengelyi gyorsulását. Klasszikusan ebből csak percenként egy aktivitást jellemző mérőszámot állítanak elő és tárolnak el, viszont manapság a modernebb eszközök már a gyorsulásadatokat is képesek eltárolni. Az aktigráfiás mérések hasznosításával számos tudományág is foglalkozik, gyakran orvosi céllal, ezek ellenére a módszertan nincs standardizálva, erősen eszköz- és gyártóspecifikus az, hogy a gyorsulásadatokból hogyan számítják ki az aktivitást. Eltérések adódhatnak abból, hogy a nyers gyorsulásjelek milyen előfeldolgozásokon esnek át (szűrés vagy normalizálás), másrészt abból, hogy az előfeldolgozott gyorsulás adatból milyen aktivitásmetrikával számítják ki az adott időszeletet jellemző aktivitásértéket, melyek erősen megnehezítik a tudományos munkák összevetését és reprodukálhatóságát.
A kutatócsoport, melyhez csatlakoztam, korábban korrelációs analízissel vetették össze a legelterjedtebb előfeldolgozások és aktivitásmetrikák kombinációjából számított aktivitásjeleket, és azt tapasztalták, hogy az eltérő aktivitásszámolási módszerek jelentős különbségeket idézhetnek elő. Munkám során még egyet léptem hátra a folyamatban, és megvizsgáltam, hogy mekkora eltéréseket okozhatnak a gyorsulásadatok méréstechnikai paraméterei az aktivitásadatok szintjén. Alváskutatókkal történő együttműködésünk mentén elemzésemet 100 Hz-es mintavételi frekvenciával és 12 bites felbontással rögzített gyorsulásjeleken végeztem, melyek paramétereit utólagosan rontottam, emulálva a kölünböző beállításokat. A mintavételi ráta hatásának vizsgálatához az adatokat utólag alulmintavételeztem, ügyelve a lehetséges aliasing effektusra. Emellett felbontásukat is csökkentettem, továbbá a kutatócsoport korábban publikált módszerét felhasználva utólag kalibráltam, majd ezekből eltérő módszerekkel állítottam elő különféle aktivitásjeleket, amiket korrelációs analízissel vetettem össze, illetve időbeli és spektrális képüket is megvizsgáltam. Eredményeim alapján a méréstechnikai paraméterek módosításának elenyésző hatása van az aktivitásjelekre, ami rámutat arra, hogy a gyártói megoldások közötti lehetséges eltérések okai leginkább nem a gyorsulásmérés szintjén keresendők, hanem sokkal inkább abból erednek, hogy a különböző gyártók más aktivitásszámolási módszereket alkalmaznak eszközeikben.



